b'\n_START_ARTICLE_\nRintamaa\n_START_PARAGRAPH_\nRintamaa on vanha sana, joka tarkoittaa Suomessa l\xc3\xa4hinn\xc3\xa4 maanviljelij\xc3\xa4-yhteis\xc3\xb6jen asuttamaa tai asutuksen l\xc3\xa4heist\xc3\xa4 aluetta vastakohtana asumattomalle tai vain harvaan asutulle er\xc3\xa4maalle, jonka luonnonvaroja yhteis\xc3\xb6 kuitenkin hy\xc3\xb6dynsi. Kaskiviljelyseudut lukeutuivat kuitenkin yleens\xc3\xa4 er\xc3\xa4maihin, sill\xc3\xa4 kaskiviljely oli liikkuvaa. _NEWLINE_Muinaisaikoina Suomessa asutut ja pysyv\xc3\xa4sti viljellyt rintamaat sijaitsivat yleens\xc3\xa4 rannikoilla ja jokien suistoissa, kun taas er\xc3\xa4maat olivat sis\xc3\xa4maissa. Eri heimoilla tai asutuksilla oli omat er\xc3\xa4maansa. Er\xc3\xa4nk\xc3\xa4vij\xc3\xa4t p\xc3\xa4\xc3\xa4siv\xc3\xa4t er\xc3\xa4maihinsa useimmiten vesist\xc3\xb6j\xc3\xa4 pitkin. T\xc3\xa4m\xc3\xa4n vuoksi er\xc3\xa4maat olivat usein saman vesireitin varrella kuin rintamaatkin._NEWLINE_Kyl\xc3\xa4n ja jakokunnan tasolla vastaava k\xc3\xa4sitepari on ollut kotitilukset (ruots. in\xc3\xa4gor) ja ulkotilukset (ruots. ut\xc3\xa4gor), joista puhuttaessa my\xc3\xb6s on voitu k\xc3\xa4ytt\xc3\xa4\xc3\xa4 k\xc3\xa4sitett\xc3\xa4 rintamaa (ruots. br\xc3\xb6stmark) kotitilusten synonyymin\xc3\xa4. Kotitilukset koostuivat aidatuista kotipelloista ja niihin mahdollisesti liittyvist\xc3\xa4 niityist\xc3\xa4 ja laitumista. Ulkotilukset olivat t\xc3\xa4m\xc3\xa4n aidatun alueen ulkopuolella sijainneita metsi\xc3\xa4, niittyj\xc3\xa4 ja laitumia._NEWLINE_Sanan rinta t\xc3\xa4st\xc3\xa4 merkityksest\xc3\xa4 ovat per\xc3\xa4isin etenkin Pohjanmaalla esiintyv\xc3\xa4t monet Rinta-alkuiset talonnimet ja niist\xc3\xa4 johtuvat sukunimet. Etuliitteen er\xc3\xa4s vastinpari on Latva-._NEWLINE_Joskus sanan rintamaa vastinparina esiintyy sanan er\xc3\xa4maa ohella my\xc3\xb6s takamaa.'